দীঘুলিয়া গ্রামের বিএনপির সমর্থক ওম্বর আলী, আজিজুল, কোরবান আলী ও ইউনুস আলীর ভাষ্যমতে, উপজেলা আওয়ামী লীগের কর্মী ও সমর্থকেরা গত বুধবার রাতে একটি বিজয় মিছিল বের করে। মিছিলটি দীঘুলিয়া গ্রামের পাশ দিয়ে যাওয়ার সময় মিছিলে অংশ নেওয়া আনিস, লাল, মতিন ও সাইদুলের  নেতৃত্বে একদল যুবক তাঁদের বাড়ীতে হামলা চালায়। এ সময় তাঁরা তিনটি ঘর ভাঙচুর করে এবং তিনটি টেলিভিশন, নগদ টাকা ও সোনার গহনা নিয়ে যায়। পরে ফৈলজানা ইউপির চেয়ারম্যান ও আওয়ামী লীগের নেতা আজাদ হোসেন থানায় খবর দিলে পুলিশ গিয়ে পরিস্থিতি নিয়ন্ত্রণে আনে। গত বৃহস্পতিবার সকালে চাটমোহরে অবস্থান করা সেনা সদস্যরা ফৈলজানা ইউপির সদস্য আব্দুস সালাম, আওয়ামী লীগের কর্মী মজদার আলী, আবুল কালাম ও ইয়াকুব আলীকে আটক করে। জিজ্ঞাসাবাদ শেষে তাদের ছেড়ে দেওয়া হয়। নরসিংদী: মনোহরদীর কাচিকাটা ইউনিয়নের আট নম্বর ওয়ার্ড যুবদলের সভাপতি আবুল কাশেম  মোল্লা, বিএনপির সমর্থক মো. আমানুল্লাহ মিয়া ও কালিয়াকুর গ্রামের মেহেদী হাসান জানান, গত নির্বাচনে তাঁরা বিএনপির মনোনীত প্রার্থীর পক্ষে কাজ করেন। বৃহস্পতিবার রাত পৌনে আটটায় একই ওয়ার্ডের আওয়ামী লীগের সাধারণ সম্পাদক মো. সোলেমান মিয়া ও ছাত্রলীগের সভাপতি দেলোয়ার হোসেনের নেতৃত্বে একটি মিছিল বের হয়। মিছিল শেষে দেশীয় অস্ত্রসস্ত্র নিয়ে মিছিলকারীরা তাঁদের বাড়িতে হামলা চালায়। তারা টিনের ঘরের চারপাশ কোপায় ও ভেঙে ফেলে।